Пшыналъэр зи псэм хэлъ
Мэлбахъуэ Тимборэ и цIэр зезыхьэ Лъэпкъ библиотекэм пшыхь гуапэ щекIуэкIащ. Абы щагъэлъэпIащ КъБР-м щэнхабзэмкIэ щIыхь зиIэ и лэжьакIуэ, «Макъамэ» сабий пшынауэ ансамблым и художественнэ унафэщI Къуэдз Iэбубэчыр, мэ- лыжьыхьым и 25-м зи ныбжьыр илъэс 70 ири-къур.
Къуэдз Iэбубэчыр Пшыхьыр къызэзыгъэпэщари къызэIузыхари лъахэхутэ къудамэм и лэжьакIуэ, «Гум и макъ» клубым и унафэщI Безыр Ленэщ. Зэхыхьэр иригъэкIуэкIащ КъБР-м щIыхь зиIэ и артист КIэмыргуей Валентин.
Гуманитар къэхутэныгъэхэмкIэ Къэбэрдей-Балъкъэр институтым и лэжьакIуэ, филологие щIэныгъэхэм я кандидат Хьэвжокъуэ Людмилэ зэхуэсахэм и гугъу яхуищIащ и лэжьэгъу Гуанэ Махъсидэ Аидэ и гъусэу къыдигъэкIа «Джатэ зыгъабзэ нэхърэ, пшынэ зыгъэбзэрабзэ» тхылъым. Ар траухуащ Iэбубэчыр къызэралъхурэ илъэс 70 зэрырикъум. Людэ тепсэлъыхьащ тхылъым и цIэр Агънокъуэ Лашэ и жыIэгъуэхэм къыщIыхахам, лъэпкъым IэпэIэсагъэкIэ хуэупсэ Къуэдзым и гъащIэмрэ и гуащIэмрэ, лъэпкъ щэнхабзэм абы хэлъхьэныгъэфI зэрыхуищIам теухуауэ пшынауэм и лэжьэгъухэм, и гъэсэнхэм, абыхэм я анэхэмрэ анэшхуэхэмрэ, журналистхэм, щIэныгъэлIхэм ятхамрэ жаIамрэ тхылъым щызэхуэхьэсащ.
Пшынауэ Уэрэзей Лидэ, уэрэдус, КъБР-м и цIыхубэ артист Сэхъу Хьэсэн, къэфакIуэхэу Мулай Алихъан, ДзыхьмыщI Къэралбий, Iэсей Светланэ, Ало Жаннэ, Мысачэ Валентинэ, Балъкъэр СэфрэIил, Мамбэт Хьэсэн, Шортэн Аллэ, нэгъуэщIхэри къытеувыIащ 1965 гъэм къызэрагъэпэща «Кабардинка» къэрал ансамблым Iэбубэчыр зэрыщыдэлэжьам, зы унагъуэшхуэм хуэдэу, я гупыр зэкъуэту къызэрекIуэкIам, къэрал куэдым зэгъусэу зэрыщыIам, щIэблэр пшынэ еуэным зэрыхуигъасэм папщIэ фIыщIэ лей зэрыхуэфащэм. Ахэр Iэбубэчыр ехъуэхъуащ и зэфIэкIым хигъахъуэу, и гъэсэнхэм я ехъулIэныгъэр мыкIуэщIу, узыншагъэ быдэ иIэу дяпэкIи республикэм и щэнхабзэм хэлъхьэныгъэфIхэр хуищIыну.
Къуэдзым псалъэ гуапэ куэд хужаIащ КъБР-м щIыхь зиIэ и артист Къардэн Борисрэ КъБР-м щэнхабзэмкIэ щIыхь зиIэ и лэжьакIуэ, «Кавказ пшэплъхэр» сабий ансамблым и художественнэ унафэщI Тхьэмокъуэ Мартинрэ. Абыхэм я псалъэм къыхагъэщащ Iэбубэчыр къуэшу зэралъытэр, и гъэсэнхэм зэфIэкIышхуэ зэраIэр, ахэр республикэми нэгъуэщI щIыпIэхэми къызэрыщацIыхуар, зэман благъэм ди щIыналъэм пшынауэхэр къемэщIэкIынкIэ шынагъуэ зэрыщымыIэм Iэбубэчыр и фIыщIэ ин зэрыхэлъыр.
«Адыгэ унэ» тыкуэным и унафэщI IутIыж Мэжид жиIащ илъэс куэд щIауэ Iэбубэчыр зэриныбжьэгъур, зыбжанэрэ гъуэгу зэрыдытехьар, апхуэдэ пшынауэ Iэзэ, щIэблэм я гъэсакIуэ нэс, лъэпкъ хъугъуэфIыгъуэу ялъытэ пшыналъэр зымыгъэбгъунлъэ цIыху адыгэм къызэрыхэкIам зэрыригушхуэр, зэрыригуфIэр.
Къуэдзым и гъэсэнхэм я адэ-анэхэм къабгъэдэкIыу зэхыхьэм къыщыпсэлъащ, фIыщIи хуищIащ абы пшынэ еуэным хуигъэса Мэшыкъуэхэ Сэлимрэ ФатIимэрэ я анэ Хъэ- джэт.
Iэбубэчыр и «Макъамэ» сабий ансамблым хэтхэм зэхуэсахэр макъамэ дахэ куэд щIагъэдэIуащ. Мы пшыхьым япэу утыку къихьа пшынауэ цIыкIухэм я зэфIэкIымрэ Iэзагъэмрэ уримыгушхуэн плъэкIыртэкъым. Пшынэр зи Iэпэгъу ныбжьыщIэхэм къагъэфащ «Кабардинка» ансамблым хэта, щIэблэм я щапхъэ Мулай Алихъан, Iэсей Светланэ, ДзыхьмыщI Къэралбий, Шортэн Аллэ сымэ.
Зэхыхьэм къыщыпсэлъа псоми къыхагъэщащ Iэбубэчыр фIыуэ зэралъагъур, абы хуэфащэ пщIэ игъуэтын, и зэфIэкIыр къалъытэн зэрыхуейр.
Къуэдз Iэбубэчыр пшыхьыр къызэзыгъэпэщахэм, абы зыкърезыгъэхьэлIахэм, псалъэ гуапэ къыхужызыIахэм фIыщIэ щахуищIым, узыншагъэ, гуфIэгъуэ, дэрэжэгъуэ щымыщIэну ехъуэхъуащ, и щхьэр лъагэу зэрырагъэлъагъужар, зэрагъэгушхуар, и гъэсэнхэр и бынхэм я быныжхэм зэрапищIыр жиIащ.
Пшыхьым къекIуэлIащ Iэбубэчыр къыдэлэжьахэр, и гъэсэнхэр, абыхэм я адэ-анэхэр, пшынэр фIыуэ зылъагъухэр.
ТЕКIУЖЬ Заретэ.
Сурэтхэр Къарей Элинэ трихащ.
